Kalau boleh, ambillah mata ayah
Labis: Ketika kanak-kanak seusia dengannya dapat melihat dunia, Alisa Umairah Nur Hisham yang berusia setahun 11 bulan melalui kehidupan dalam kegelapan selepas kedua belah matanya terpaksa dibuang akibat barah mata.Mata kirinya dibuang Mei lalu diikuti mata kanan pada Julai yang terpaksa dilakukan atas nasihat doktor kerana berisiko membawa maut.Bapanya, Nur Hisham Abd Hamid, 30, yang bekerja sebagai mekanik berkata, Alisa adalah anak bongsu daripada tiga beradik dan dilahirkan normal, bagaimanapun dia disahkan menghidap barah mata ketika berumur setahun dan penyakit itu kini berada pada tahap empat."Alisa dulu anak yang ceria dan aktif macam kanak-kanak lain. Tapi satu hari, Alisa menunjukkan simptom mata hitam memutih dan kerap menggosok mata."Melihat keadaannya, saya dan isteri bawa Alisa ke Hospital Segamat sebelum dirujuk ke Hospital Pakar Sultanah Fatimah (HPSF),  Muar untuk pemeriksaan lanjut."Di situ, Alisa menjalani pemeriksaan Imbasan Pengimejan Resonans Magnetik (MRI) sebelum disahkan barah mata kemudian dirujuk ke Hospital Tunku Azizah (HTA), Kuala Lumpur untuk mendapatkan rawatan susulan sampai sekarang," katanya ketika dihubungi Harian Metro.Sebagai bapa, Nur Hisham berkata berat juga untuknya merelakan kedua mata Alisa dibuang namun terpaksa akur kerana enggan melihat anaknya bertambah menderita jika dibiarkan."Bila diberitahu mata Alisa perlu dibuang, saya sendiri menawarkan diri untuk menggantikan tempatnya namun doktor kata tidak boleh."Jadi selepas berbincang dengan isteri, kami akur tetapi sedih kerana Alisa masih kecil dan belum mengerti apa yang berlaku," katanya.Nur Hisham berkata, buat masa ini dia dan isteri, Siti Salbiah Samsol, 30, perlu membawa Alisa untuk menjalani rawatan  susulan di HTA, Kuala Lumpur mengikut tarikh temujanji ditetapkan.Bermula Ramadan lalu, Alisa sudah menjalani rawatan kemoterapi dan kesemua tujuh sesi sudah selesai."Akhir bulan lalu kami bawa Alisa ke HTA untuk pemeriksaan mata dan doktor memaklumkan Alisa boleh pakai mata palsu tapi ambil masa juga."Setakat ini, Alisa stabil cuma dia mempunyai tabiat kerana ada ketikanya nak duduk dalam peti sejuk pada waktu malam terutama apabila badannya panas."Jadi saya turutkan kerana bukan selalu Alisa buat permintaan itu," katanya.Di sebalik ujian itu, Nur Hisham bersyukur kerana ramai prihatin dan mendoakan Alisa terutama selepas dia berkongsi kisah anaknya di Tiktok."Niat aktifkan akaun TikTok dan muat naik video Alisa sebenarnya untuk simpan sebagai kenangan."Alhamdulillah, ramai beri kata semangat kepada saya malah berkongsi rezeki dengan menyumbang duit buat Alisa. "Terima kasih saya ucapkan, hanya Allah SWT saja dapat membalasnya dan saya berdoa semoga ada keajaiban untuk Alisa sembuh nanti," katanya yang sudah memohon bantuan daripada agensi kerajaan namun belum mendapat kelulusan.Orang ramai yang berhasrat membantu meringankan beban boleh menyalurkan sumbangan ke akaun Maybank bernombor 151119244310 atas nama Nur Hisham Abd Hamid.